# Ο πρωταγόρειος μύθος - Διδακτική ενότητα 6η:

# σχόλια και παρατηρήσεις

**Α.** Σε τι αποσκοπεί ο μύθος του Προμηθέα που μεταχειρίζεται ο Πρωταγόρας;

Η κεντρική ιδέα που υπόκειται στο μύθο – αποτελώντας ταυτόχρονα και άποψη του Πρωταγόρα για την αρετή – είναι ότι όλοι οι άνθρωποι κατέχουν ως δυνατότητα *(δυνάμει)* την αρετή, επειδή ο Θεός – Δίας φρόντισε σε όλους να προσφέρει αυτή τη δυνατότητα· ο κάθε άνθρωπος όμως αξιοποιεί με τρόπο ξεχωριστό και σε βαθμό διαφορετικό από τους άλλους αυτή τη δυνατότητα *(την “έμφυτή του καταβολή”)* και τη μετατρέπει σε πραγματική ικανότητα. Συμπέρασμα***:*** Όλοι οι άνθρωποι κατέχουν επομένως τις απαραίτητες *εγγενείς* *προϋποθέσεις* ώστε να μπορούν να διδαχτούν την αρετή· δεν σημαίνει όμως ότι μπορούν να τη διδαχτούν όλοι το ίδιο καλά.

**Β.** *«Ο άνθρωπος πήρε μέρος στη θεϊκή μοίρα»*: Αφότου ο Προμηθέας προσέφερε στους ανθρώπους *την τεχνική σοφία με τη φωτιά*, ο άνθρωπος οικειώθηκε το Θεό = κατέκτησε τα μυστικά της Θεότητας ® ‘συγγένεψε’ με το Θεό ® άρχισε να αναπτύσσει τη θρησκευτικότητά του, να εκδηλώνει πίστη και να προσφέρει τη λατρεία του προς το Θεό. Με τη σκέψη αυτή ο Πρωταγόρας δηλώνει, εκτός των άλλων, και τον υπαινιγμό ότι η ανθρώπινη ψυχή έχει κάτι από τη θεϊκή φύση κι επομένως όποια γνώση / πνευματική κατάκτηση υπάρχει σ’ αυτήν οφείλεται πρωταρχικά στη θεϊκή της προέλευση και εν συνεχεία στον προσωπικό αγώνα του ανθρώπου και την προσπάθειά του να ξεπεράσει την υλική του ανάγκη επομένως και το δεδομένο (που θα ακολουθήσει) ότι η αρετή είναι καταρχήν «έμφυτη», θα πρέπει να θεωρηθεί αδιαμφισβήτητο. Σε κάθε περίπτωση εξάλλου η πίστη στους θεούς αντιπροσωπεύει μια φάση πνευματικής ωρίμασης του ανθρώπου εφόσον το ανθρώπινο πνεύμα (τώρα και σε σχέση με τον πρωτόγονο άνθρωπο) ενδιαφέρεται για την ερμηνεία των φυσικών φαινομένων και τα αποδίδει σε ανώτερες γενεσιουργές δυνάμεις, τους θεούς.

**Γ.** Ποιες είναι οι μεγάλες κατακτήσεις του ανθρώπινου πολιτισμού στις οποίες αναφέρεται ο Πρωταγόρας;

* Η θρησκευτική συνείδηση όπως εκφράζεται μέσα από την πίστη και τη λατρεία
* Η συγκρότηση της γλώσσας
* Η κατοικία – ένδυση – υπόδυση
* Η συλλογή της τροφής από τη γη

► Ποια είναι όμως και τα μεγάλα προβλήματα που παρέμεναν για τους ανθρώπους;

* Η αραιοκατοίκηση
* Οι φυσικοί κίνδυνοι και
* Η ανυπαρξία της πολιτικής τέχνης / αρετής

► Ποια συμπεράσματα προκύπτουν από τις διαπιστώσεις αυτές;

1. Η ανάγκη για συνάθροιση και συνύπαρξη των ανθρώπων, εκτός από έμφυτη, υπαγορεύεται κι από τις εξωτερικές, φυσικές συνθήκες και ανάγκες της ζωής, πραγματώνεται καλύτερα όμως μέσα στις πόλεις αλλά
2. χωρίς την πολιτική αρετή η ανθρώπινη κοινωνία κινδυνεύει να διασπαστεί.

**Παρατήρηση:** Η κατασκευή του μύθου από τον Πρωταγόρα είναι σκόπιμα πολύ κοντά στην κοινή εμπειρία για την εξέλιξη του ανθρώπου, γι’ αυτό και αρκετά αληθοφανής.

**Δ.** *Η αιδώς και η δίκη:* Ο Δίας, για να μη χαθεί εξαιτίας των συγκρούσεων το ανθρώπινο γένος, το εξόπλισε με δύο ιδιότητες σημαντικές, *τον αυτοσεβασμό / αλληλοσεβασμό* και *το αίσθημα του δικαίου.*

**I)** Ο *αυτοσεβασμός* είναι το ηθικό εκείνο αξίωμα που μας υποχρεώνει ως ανθρώπους να τηρούμε συγκεκριμένους κανόνες ευπρέπειας στις σχέσεις μας με τους άλλους = αυτοδεσμευόμαστε ως προς την αποδοχή των κοινωνικών κανόνων και αρχών ΑΡΑ αισθανόμαστε ντροπή σε περίπτωση μη τήρησής τους ΑΡΑ επιδιώκουμε και εφαρμόζουμε τον αλληλοσεβασμό ® κατέχουμε την πολιτική αρετή.

**II)** Το *αίσθημα* *του* *δικαίου* πάλι είναι η βασική ηθική αρχή που διέπει την ανθρώπινη συμπεριφορά και επιτρέπει να γνωρίζουμε τι επιτρέπεται και τι απαγορεύεται = τι είναι πιθανό να βλάψει τον άλλο και να διαταράξει την κοινωνική συμβίωση ΑΡΑ αποτελεί βασικό και απαραίτητο στοιχείο για την ύπαρξη και διατήρηση της πολιτικής αρετής. Οι δύο έννοιες βέβαια τελικά είναι επάλληλες και στοιχειοθετούν μέσα από την αμοιβαία σχέση τους την έννοια της *πολιτικής* *αρετής* = την κοινωνικότητα και την πολιτική συνειδητοποίηση που είναι απαραίτητες προκειμένου οι ανθρώπινες κοινωνίες να πορεύονται με ειρήνη και ευημερία.

**Ε.** *Η διαταγή του Δία για τους αδιάφορους* προςτο ανεκτίμητο δώρο της αιδούς και της δικαιοσύνης, το *θέσφατον* αυτό ® δηλώνει ότι η πολιτική αρετή περιβάλλεται με θεϊκό κύρος ως έννοια και κάθε παραβίασή της επισύρει όχι μόνο την ανθρώπινη τιμωρία αλλά και τη θεϊκή οργή. Ο τρόπος εξάλλου με τον οποίο έγινε η διανομή της αιδούς και της δίκης στους ανθρώπους («σε όλους ανεξαιρέτως») δείχνει καθαρά ότι τα θεϊκά αυτά δώρα είναι υψίστης σημασίας για την επιβίωση των κοινωνιών και επιπλέον ότι (εδώ ‘προετοιμάζεται’ το συμπέρασμα **στ**) η δημοκρατική αθηναϊκή πολιτεία απολύτως φυσικά και εύλογα παρέχει το δικαίωμα του λόγου σε όλους τους πολίτες της εφόσον θεωρεί ότι διαθέτουν πνευματική ωριμότητα και πολιτικό ήθος.

**Στ.** Ποιο συμπέρασμα προκύπτει τελικά από τη μυθική διήγηση του Πρωταγόρα μέχρι το σημείο αυτό;

Ο Πρωταγόρας, μέσα από την επινοημένη από τον ίδιο μυθική διήγηση για τον Προμηθέα, συμπεραίνει ότι (απαντώντας στο ερώτημα του Σωκράτη): οι Αθηναίοι δέχονται ευχάριστα κάθε πολίτη στην Εκκλησία του δήμου, όταν συζητούν για τα πολιτικά ζητήματα, ακριβώς γιατί πιστεύουν ότι όλοι οφείλουν να κατέχουν την έννοια της αιδούς και της δίκης (αλλιώς δεν «στέκονται» οι πόλεις) αλλά και γιατί –επεκτείνοντας τη σκέψη του σοφιστή – έτσι του προσφέρουν επιπλέον την ευκαιρία να εξασκηθεί και έμπρακτα στην πολιτική αρετή – την οποία κατέχει ως δυνατότητα, σαν θείο δώρο – και ν’ αναδείξει επομένως την πολιτική του ιδιότητα, που είναι τόσο απαραίτητη για την ύπαρξη και διατήρηση της πόλης – επομένως (υπαινίσσεται ο Πρωταγόρας) η αρετή είναι και διδακτή!

**Εργασία για το σπίτι (ΠΑΡΑΛΛΗΛΑ ΚΕΙΜΕΝΑ):** Να συσχετίσετε την άποψη του Πρωταγόρα για την κρισιμότητα της πολιτικής αρετής, όπως διατυπώνεται στο κεφάλαιο 6, με τα ακόλουθα και να καταγράψετε τα συμπεράσματά σας:

**1ον)** με την αποφθεγματική διαπίστωση του Αριστοτέλη: Η πολιτική τέχνη είναι «κυριωτάτη και μάλιστα αρχιτεκτονική».

**2ον)** με το κείμενο του ιστορικού Finley, που ακολουθεί: «Κατά τη γνώμη μου, η αίσθηση της κοινότητας (…) υπήρξε ουσιαστικά η κινητήρια δύναμη των επιτυχιών της αθηναϊκής δημοκρατίας (…) Ούτε η κυρίαρχη εκκλησία και το απεριόριστο δικαίωμα συμμετοχής σε αυτήν ούτε τα λαϊκά δικαστήρια και η επιλογή των αρχόντων με κλήρο ούτε ο οστρακισμός θα μπορούσαν να προφυλάξουν είτε από το χάος, από το ένα μέρος, είτε από την τυραννία, από το άλλο, αν δεν υπήρχε αρκετός αυτοέλεγχος στο σώμα των πολιτών για να συγκρατήσει στα σωστά όρια τη συμπεριφορά όλων». (M. FINLEY, DEMOCRACY ANCIENT AND MODERN, σσ. 80-81)